A kölcsönkért kastély – Wikipédia
"És miért kellett nekem ehhez kiöltöznöm stüszi vadásznak?"
Rendező Vajda László
Producer Pless Ferenc
Forgatókönyvíró Békeffy István, Stella Adorján
Dramaturg Kellér Dezső (dalszövegek)
Főszerepben Kabos Gyula
Zene Sándor Jenő
Operatőr Vidor Andor
Vágó Bánky Viktor
Gyártó Hunnia Filmstúdió
Hunvideo Co
Harmónia Filmgyár
Forgalmazó Hunnia Filmstúdió
Bemutató 1937. október 26.
Korhatár I. kategória (F/7166/J)
A kölcsönkért kastély 1937-ben bemutatott fekete-fehér, romantikus magyar filmvígjáték, Vajda László rendezésében, Kabos Gyula, Tolnay Klári, Ráday Imre és Turay Ida főszereplésével. Az 1930-as évek egyik meghatározó filmje, ebben hangzik el a Nem tudom az életemet, hol rontottam én el… kezdetű nóta. A film bizonyos jeleneteit a seregélyesi Zichy–Hadik-kastélyban forgatták.[1]
Koltay Gábor és fia, Bálint úsznak az adósságban és éppen perben állnak az atya testvérének özvegyével és annak leányával, akik a család ősi kastélyát és földbirtokait is megörökölték "Gábor úrfi" elhunyt testvére után. Amikor Koltay Gábor az ügyvédjével tárgyal a per részleteiről, betoppan az ajtón az ügyvéd egyik, jellegzetesen módon beszélő rokona, aki közli vele, hogy vagyonos testvérük, Gruber Menyhért (Kabos Gyula), hazatér Dél-Amerikából, leányával, a szépséges Maryvel. Ezt hallva Koltay úr hazasiet, és elküldi Bálint fiát azzal a feladattal, hogy ismerkedjék meg Maryvel még a vonaton, és csábítsa el. A céljuk egyértelmű: megszerezni Mary hozományát.
Azonban tervükbe több hiba is becsúszik. Először is, ami hozományvadászok esetében nagyon veszélyes, Bálint beleszeret a lányba. Nem csoda hát, ha az ifjú Koltay elhatározza, hogy elveszi Maryt annak ellenére, hogy annak apja "tönkrement". Az igazság viszont az, hogy "Menyuci" nem ment tönkre, csak a szintén a pénzére kiéhezett rokonait akarja így megtéveszteni. Természetesen Bálint apja nem örül, hogy fia egy szegény lányt akar elvenni, de nem ő a fiatal pár boldogságának egyetlen akadálya. Gruber Menyhért ugyanis nem fogja hozzáadni a lányát egy nincstelen emberhez. Szerencsére Bálint és unokatestvére, Kató, akinek édesanyjával perben állnak, rájönnek a megoldásra. Mivel Kató édesanyja éppen Gasteinben nyaral, Kató „kölcsönadja” a kastélyt és a birtokot Bálintnak és édesapjának, hogy eljátszhassák a gazdag földbirtokos famíliát.
Kató azért ment bele ebbe a komédiába, hogy, mint "szegény rokon" közelebb kerülhessen szíve választottjához, doktor Vasshoz, a "lódoktorhoz", akit édesanyja kitiltott a házukból. Amikor Gruberék megérkeznek, nagy örömmel látják, hogy jó partit fognak csinálni, és Mary édesapja úgy dönt, hogy beleegyezik a házasságba.
Az eljegyzést váratlan esemény zavarja meg: hazaérkezik a "szegény rokon szegény mamája", aki megakadályozza mind Bálint és Mary, mind Pista és Kató házasságát (utóbbit azért, mert a film során többször is felbukkanó tényleges hozományvadász szomszéd birtokoshoz akarta hozzáadni leányát).
Azonban vígjátékot látunk, és nem tragédiát, tehát a film végére természetesen minden kiderül, és a fiatalok egymáséi lehettek. Sőt, még a perlekedő felek is kiegyeztek, és fele-fele arányban osztoznak a birtokon. Időközben tanúi lehettünk egy különleges rokoni találkozónak, "tárlatvezetésnek" a Koltay birtokon, és megtanulhattuk, hogyan köttessünk másokkal életbiztosítást.
A film számtalan helyzet- és jellemkomikumból egyaránt adódó, poénos jelenetet tartalmaz, valamint a már említett nótát, a Nem tudom az életemet, hol rontottam én el...-t, amihez Madarász Katalin nótaénekesnő írt egy harmadik versszakot is.
Kabos Gyula - Gruber Menyhért, Dél-Amerikából hazatérő milliomos
Tolnay Klári - Gruber Mary, a lánya
Turay Ida - Koltay Kató, a földbirtokos anya lánya
Ráday Imre - Koltay Bálint
Rajnay Gábor - Koltay Gábor
Vaszary Piri - özv. Koltay Sándorné (Stanczi néni, Kató édesanyja, földbirtokos)
Rátkay Márton - az ügyvéd Gruber
Makláry Zoltán - a dühös Gruber
Kőváry Gyula - az ideges Gruber
Falussy István - az öreg Gruber
Berczy Géza - az elegáns Gruber
Juhász József - Dr. Vass (Feri, az állatorvos)
Dr. Hosszú Zoltán - Varga bácsi
Egry István - Gáldy, Kató udvarlója, akit csak a hozomány érdekel
Pethes Ferenc - béres
Gobbi Hilda - az ügyvéd Gruber titkárnője
További szereplők: Váry Gyöngyi, Beöthy Lidia, Hidvéghy Valéria, Balla Zsuzsi, Román Mária, Justh Gyula, Harasztos Gusztáv, Markovits Endre, Balassa János, Ujváry Lajos és Hoykó Ferenc
↑ Kulturális Örökségnap és Örökmozgó*Múzeum*Mozi a lovasberényi Cziráky-kastélyban (HTML). (Hozzáférés: 2015. szeptember 19.)
A kölcsönkért kastély. Jupiter Film Kft. DVD. ([1])
A lap eredeti címe: „https://hu.wikipedia.org/w/index.php?title=A_kölcsönkért_kastély&oldid=19303611”
1937 filmjei
A lap utolsó módosítása: 2017. november 4., 12:41